Die Staatskoerant Nr 43365 van 28 Mei 2020 reguleer die hou van eredienste in kerkgeboue vanaf 1 Junie 2020. Klik hier om dit af te laai.
Die regulasies herinner aan die opleiding wat ons almal ondergaan om voertuie te bestuur. Daar is kennis, vaardighede, houdings en gesindhede, asook gewoontes wat ons onder die knie moet kry. Dit kan gedoen word.
Pres. Cyril Ramaphosa het op 26 Mei aangekondig dat kerke onder Vlak 3-inperking gemeentelike byeenkomste van tot 50 persone mag hou. Dit moet met al die nodige Covid-19-maatreëls gepaardgaan. Geen ritueel mag die oordrag van die Koronavirus bevorder nie. Streng voorskrifte geld dus.
Ramaphosa steun ook 'n nasionale dag van gebed wat vir 31 Mei beplan word.
Na verwagting sal huwelike in kerkgeboue dus ook moontlik wees.
Ten einde aan die streng voorskrifte te voldoen, moet gemeentes 'n behoorlike protokol vir ontsmetting en fisieke afstand ontwikkel. 'n Goeie bron is om die SA Raad van Kerke se onlangse beleidsdokument oor norme en standaarde vir aanbidding te lees. Dit is hier op ons webblad beskikbaar.